**СЪДЕБНАТА ПАЛАТА – ДОМЪТ НА СЪДИЛИЩАТА.МОЯТА МИСЛЕНА РАЗХОДКА В СГРАДА НА СЪДА**

Каквото и да правя, където и да съм, у мен винаги живее чувството за справедливост.

В моите представи съдът е храм на истината и справедливостта, а неговият олтар е съдебната палата. Нека заедно надникнем зад вратите му, за да срещнем Темида – богинята на правосъдието – тук, в земния живот.

Вълнуващо е да прекрачим прага на съдебната палата – голямата сграда с красиви орнаменти, на няколко етажа, внушителна и стабилна. Гледайки я отвън и вървейки по просторните и коридори, добивам увереност, че мога да разчитам на хората, които работят в нея. Чувала съм, че ние, обикновените граждани, се обръщаме към съда с различни молби: да разгледа и реши някакъв спор, който сами ние не можем да разрешим; да наложи справедливо наказание на нарушител на закона; да разгледа жалба срещу разпореждане на орган на властта и др.

Важно е да има кой да изслуша гражданите, да чуе защитната им реч, да обсъди фактите и да реши спора по закон. Законът е най- важният признак на държавата и точно за неговото спазване следи съдът. Неговите решения трябва да се изпълняват, за да има ред. Съдебната власт е важен елемент на държавността, но върховната е на народа, както при всяка република. За това, когато влизаме в съдебната зала, виждаме най – отгоре герба и знамето на Република България. Съдът раздава правосъдие, като прилага закона и това е дейност, без която държава не може да има.

И ето, влизам през големите врати! Навсякъде в сграда е чисто и приветливо. При влизане в съда униформени служители бдят за реда и сигурността. Насреща има голямо остъкление с гишета, зад които стоят любезни служители и напътстват хората, приемат документи и отговарят на въпроси. Всичко върви тихо и спокойно. В коридорите са наредени пейки и столове за чакащите граждани, които следят мониторите - кога идва редът на тяхното дело. Те чуват ясно имената си и покана да влезнат в съдебната зала. Нека и ние да пристъпим с тях, за да разберем какво се случва там.

Виждаме дълго бюро с три високи стола. В среда стои съдията – облечен в черна тога, а пред него има монитор. Той говори ясно, вежливо и отчетливо. Отстрани има бюро с компютър, а зад него секретарката пише протокол, затова как минава заседанието. Спорещите страни стоят прави зад банки с микрофони, за да се чува добре какво говорят. Накрая всички стават и съдията обявява решението. В залата се пази строг ред и тишина, за да може всеки участник в делото да се изкаже спокойно. Всички се изслушват и говорят учтиво, официално.

Така е дори и в коридорите, където се намирам отново – всеки един се държи прилично и никой не повишава тон. Оглеждаме се - обстановка от бял мрамор и масивно дърво се допълват с най – модерна компютърна техника, и символизира съчетаването на стабилни морални ценности с модерността на съвременния свят.

От древността до днес съдиите са били най – уважаваните, мъдри и опитни хора в обществото, за да отсъждат честно и почтено. Такава е и моята мечта – сигурност, ред и справедливост сред хората.

 **Кия Иванова, V а клас,**

 **ОУ „Св. Климент Охридски“, гр. Павликени,**

 **ІІІ място**